AlexejDobrolubov/national_council_slovak_2010 huggingface dataset:
46. schôdza NR SR - 9.deň - B. popoludní
Dátum: 2015-02-10
Poslanec: Nachtmannová, Oľga (SMER - SD)
Druh vystúpenia: Vystúpenie s faktickou poznámkou

52. Ďakujem za slovo. Pán poslanec Šebej, ja sa dotknem úvodnej časti vášho vystúpenia, tých vašich rôznych historických reminiscencií... (Reakcia z pléna.) Áno, dobre ste podčiarkli, ozaj čierny výkričník nad Paktom Molotov – Ribbentrop. Lenže rovnako, rovnako čierny výkričník patrí aj pod Mníchovskú dohodu, to ste už nespomenuli. (Reakcie z pléna.) Ale nie v tomto kontexte, nie v tomto kontexte. Pani poslankyňa Vášáryová, vy stále nevykrikujte! Akonáhle hovorím, vy vždy začnete vykrikovať. (Prerušenie vystúpenia predsedajúcim.) Číž, Miroslav, podpredseda NR SR Poprosím, poprosím, ak sa dá, ukľudniť sa. Nachtmannová, Oľga, poslankyňa NR SR Ďalšia vec, raz a navždy, Sovietsky zväz sa nerovná Rusko. To chcete povedať, že Brežnev, Chruščov boli Rusi? Veď to boli Ukrajinci. Stalin, Beria, to boli Rusi? Veď to boli Gruzínci. Proste história ide svojou cestou. Rusko sa nerovná Sovietsky zväz. Viete, spomenuli ste vo svojom vystúpení, že máte deja vu. Ja mám tiež deja vu, niekedy si myslím, že sa nachádzam pred rokom ´89, keď je tu veľmi silný sklon k totálnej servilnosti. Vtedy sa kričalo k veľkej láske k Sovietskemu zväzu, teraz sa kričí zase niečo opačné. A, žiaľbohu, veľakrát to zaznieva od tých istých subjektov. Prečo sa snažíte tak prevrátiť objektívny pohľad? Ja skutočne, ja si myslím, že to vedie vaša prílišná zaslepenosť a nenávisť voči Rusku. Skutočne ten svet je, má všetky svetové strany. My aj kritizujeme, keď je čo kritizovať, ale zásadne nie týmto spôsobom. Pomaly už ozaj II. svetovú vojnu začali Rusi, pričom do roku ´44 to boli hlavne Rusi, na pleciach ktorých bola vojna... (Prerušenie vystúpenia časomerom.)
46. schôdza NR SR - 5.deň - B. popoludní
Dátum: 2015-02-03
Poslanec: Nachtmannová, Oľga (SMER - SD)
Druh vystúpenia: Vystúpenie s faktickou poznámkou

100. Ďakujem za slovo. Pán poslanec Mihál, keď pristúpim na vašu logiku uvažovania, najvyššie dôchodky by mali byť v Indii a v Afrike, pretože na týchto územiach je najvyšší nárast populácie. Už viacerí poprední ekonómovia, a to nielen slovenskí, poukazujú na tento omyl. Tu priama úmera neplatí. Dôležité je skutočne produktivita práce, ako vám to povedal pán poslanec Jasaň. Je to výsostne ekonomická záležitosť. Základným predpokladom dobrého dôchodkového systému, či priebežného, alebo kapitalizačného, je ozaj najmä dobrá výkonnosť ekonomiky. Ak spoločnosť vyprodukuje hodnoty, dostatok hodnôt a vývoj nových technológií, to snáď si priznáme, dokáže nahradiť ľudí a dokáže dostatočne zabezpečiť pre všetkých. Samozrejme, ak dodržíme spravodlivé prerozdelenie. Tuná tá otázka nám jasne nastúpi. Ak sa budeme držať hodnôt, ktoré sú európskej civilizácii vlastné, tu mám na mysli najmä princíp medzigeneračnej solidarity, dokážeme aj v budúcnosti zabezpečiť sociálnu suverenitu a bezpečnosť ľudí na Slovensku. A zopakujem to, čo už predchodca kolega povedal, ale treba to stále hovoriť. My nikoho z II. piliera nevyháňame. Dokola to opakujete. Nikoho nenútime, ľudia sa rozhodnú sami. Prečo sa tak toho bojíte, keď ten II. pilier ste tak super nastavili? Prečo sa toho bojíte, prečo stále klamete, že ich vyháňame?! A teraz, pán poslanec, ku vám osobne. Vy nám tu budete hovoriť, a teraz citujem, "o neuveriteľnom svinstve, ktoré sme urobili"? Potom moja otázka, ako možno hodnotiť vaše prednášky, keď ste ľuďom dávali návody, ako neplatiť odvody? A z čoho sa potom budú vyplácať dôchodky?
46. schôdza NR SR - 5.deň - B. popoludní
Dátum: 2015-02-03
Poslanec: Nachtmannová, Oľga (SMER - SD)
Druh vystúpenia: Vystúpenie s faktickou poznámkou

32. Pán poslanec Kaník, teraz ste vlastne potvrdili, keď ste nastavovali II. pilier, že pri prechode od verejného, t. j. od sociálneho zabezpečenia ku súkromnému, teda ku sporeniu, ste to nastavili tak, že keď súkromné krachuje, tak straty sa prenášajú na štát. Tak to je ozaj úžasné! Už vám to bolo raz pripomenuté. Je spravodlivé dotovať súkromné straty? Myslím, tá paralela s tým kasínom bola veľmi trefná. A ďalej. Vy dokola opakujete, ak vám niekto oponuje, že tomu proste nerozumie. To tu počúvame stále. Všetkým oponentom to hovoríte. Ja taká plytká nebudem, ja vás za hlupáka nepovažujem, rozumiete tomu, ale maximálne to demagogicky zneužívate. Hovorili ste tu o tom, že táto vláda robí z ľudí rukojemníkov, naša politika. No je to presne naopak. Ak niekto robil rukojemníkov z ľudí tohto štátu, tak ste to boli vy. Sociálna poisťovňa, dúfam, že aspoň na tom sa zhodneme, je sociálna preto, lebo jej funkciou je hlavný princíp sociálnej spravodlivosti. Je to proste kategorický imperatív. Táto morálna zásada absentuje v ekonomických inštitúciách, DSS-kách, životných poisťovniach, bankách. Je to strašné, že už za čias Márie Terézie sa tu zaviedli prvé poistenia pre siroty, pre dôchodcov, a vy ste čerpali zdroje z Južnej Ameriky! Kde to sme boli úplne niekde inde civilizačne. Vaše návrhy? Je to cesta do biedy dláždená krásnymi rečičkami. Povedzte mi, ako bude štát ručiť za kapitálové zahraničné trhy? To ste tu mali povedať. Celý váš návrh je založený na socializácii strát. Ďakujem. (Potlesk.)
46. schôdza NR SR - 4.deň - A. dopoludnia
Dátum: 2015-01-30
Poslanec: Nachtmannová, Oľga (SMER - SD)
Druh vystúpenia: Vystúpenie s faktickou poznámkou

70. Ďakujem za faktické poznámky na moje vystúpenie. Pán kolega Kaník, som sa troška pobavila, keď vy ste kolegom z Čiech museli ukazovať, ako zle dizajnovali svoj systém. Vy ste nám tu urobili teda úžasný dizajn dôchodkového systému, preto je asi realita taká, aká je. Ja vám poviem, prečo tak veľa ľudí vstúpilo. Už som tu ilustrovala, koľké peniaze išli do kampane. Vy ste tak veľmi zavádzali v tejto kampani. Vy tu hovoríte o tom, že tomu nerozumiem. Veľmi sa mýlite, pretože práve v tomto roku som sa tomu, tejto otázke intenzívne venovala, práve v roku 2004, a videla som, ako klamete, ako vytrhávate mnohé veci, nehovoríte ľuďom pravdu. Hovorili ste len samé pozitíva. Prečo ste napríklad nepovedali, áno, stále ste hovorili o tom, že sa to môže dediť. Prečo ste ale nepovedali, že keď budú dostávať potom sirotský, vdovský dôchodok, že ho budú dostávať iba z polovice, to ste už ľuďom nepovedali. Keď zomrie 28-ročný muž, ktorý je v II. dôchodkovom pilieri, koľko tam má nasporené? A čo zostane jeho deťom? Čo zostane jeho manželke? Toto ste už nepovedali, že potom dostanú iba z priebežného. A tieto veci, na toto som ja už vtedy upozorňovala, samozrejme, do médií sme sa s týmito vecami nedostali, pretože všetko ste mali objednané, zaplatené vy. Veď tých viac ako 6 mld. slovenských korún, skúste to niečím prelomiť. Ďakujem. (Potlesk.)
46. schôdza NR SR - 3.deň - B. popoludní
Dátum: 2015-01-29
Poslanec: Nachtmannová, Oľga (SMER - SD)
Druh vystúpenia: Vystúpenie s faktickou poznámkou

Ďakujem za slovo. Pani podpredsedníčka Jurinová síce ste odišli hneď, ako ste dopovedali, ale to je už vedľajšie, vyzývali ste na konci svojho vystúpenia ku korektnosti. K tomu sa pripájam. Ale potom ako súvisí s vašimi slovami vaše vystúpenie? Veď to vystúpenie bolo skutočne plné hlúpostí, evidentne mnohým veciam nerozumiete. Pripravil vám to niekto, kto tiež celkom nebol v obraze, pravdepodobne aj bol v obraze, ale bolo to postavené účelovo. Niečo sa tým sleduje. Ja sa vás chcem spýtať, čo je na tom nekorektné, ak sa dáva ľuďom možnosť zvážiť zotrvanie v II. pilieri. Nikto nikoho do toho nenúti, práveže my chceme dávať pravdivé informácie, aby ľudia zvažovali riziká, ak tam zotrvajú, aby videli perspektívu toho, že budú môcť užívať dôchodkový vek v pokoji a v pohode, a nie že budú živoriť a budú odkázaní na sociálnu pomoc. Povedzte mi, čo je na tom nekorektné. Keď vyzývate ku korektnosti, prečo ste ako súčasť krátkej vlády Ivety Radičovej nevyzývali ku korektnosti, keď zasa sa nútili mladí ľudia povinne poisťovať v II. pilieri, tam to bolo povinné? Prečo ste to dopustili, keď teraz voláte korektnosti? My sme maximálne korektní. Máte možnosť odtiaľ vystúpiť, ak to chcete urobiť, tak to urobte, v opačnom prípade tam zotrvajte, ale už riziko je potom na vás, zvážte teda všetko. Ďakujem.
46. schôdza NR SR - 3.deň - A. dopoludnia
Dátum: 2015-01-29
Poslanec: Nachtmannová, Oľga (SMER - SD)
Druh vystúpenia: Vystúpenie s faktickou poznámkou

Ďakujem za slovo. Pán poslanec Kaník, vy máte tú drzosť hovoriť o férovom princípe? V čom kedy bola vaša férovosť, keď ste stavali II. dôchodkový pilier? Pre väčšinu sporiteľov to určite nebolo. My, žiaľbohu, žneme, čo ste zasiali. A, žiaľbohu, semienka, ktoré ste dali do výsadby II. piliera, boli podradnej kvality a naviac s množstvom škodcov. Neboli to hlúpe zásahy Ficových vlád do dôchodkového systému, ako to tu dookola opakujete. Práve, naopak, zostanem v metaforickej polohe, celé roky musí táto vláda investovať do likvidácie škodcov. Keď máme zamorené územie, nie je jednoduché ho zmeniť na úrodnú pôdu. Ľuďom treba otvárať oči. Demagógie za vašich vlád bolo až-až. Ďakujem.
46. schôdza NR SR- 2.deň - B. popoludní
Dátum: 2015-01-28
Poslanec: Nachtmannová, Oľga (SMER - SD)
Druh vystúpenia: Vystúpenie

78. Vážený pán predsedajúci, Výbor Národnej rady Slovenskej republiky pre vzdelávanie, vedu, mládež a šport ako gestorský výbor pri rokovaní o návrhu zákona, o návrhu, pardon, na vyslovenie súhlasu Národnej rady Slovenskej republiky s uzavretím Zmluvy o európskom spolupracujúcom štáte medzi Slovenskou republikou a Európskou vesmírnou agentúrou, tlač 1336 (ďalej len návrh), podáva Národnej rade Slovenskej republiky spoločnú správu výborov Národnej rady Slovenskej republiky o prerokovaní uvedeného návrhu a návrh na uznesenie Národnej rady Slovenskej republiky. Po prvé, predseda Národnej rady Slovenskej republiky rozhodnutím z 12. januára 2015 č. 1374 pridelil návrh na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre vzdelávanie, vedu, mládež a šport. Ako gestorský výbor určil Výbor Národnej rady Slovenskej republiky pre vzdelávanie, vedu, mládež a šport. Súčasne určil lehoty na prerokovanie návrhu vo výboroch a v gestorskom výbore. Ústavnoprávny výbor Národnej rady Slovenskej republiky uznesením z 13. januára 2015 č. 549 a Výbor Národnej rady Slovenskej republiky pre vzdelávanie, vedu, mládež a šport uznesením z 22. januára 2015 č. 155 zhodne odporúčali Národnej rade Slovenskej republiky vysloviť súhlas s medzinárodnou zmluvou a rozhodnúť, že ide o medzinárodnú zmluvu, ktorá má podľa čl. 7 ods. 5 Ústavy Slovenskej republiky prednosť pred zákonmi. Gestorský výbor na základe stanovísk výborov vyjadrených v uzneseniach uvedených v druhej časti spoločnej správy predkladá Národnej rade Slovenskej republiky návrh uznesenia, v ktorom odporúča Národnej rade Slovenskej republiky podľa čl. 86 písm. d) Ústavy Slovenskej republiky po a) vysloviť súhlas so Zmluvou o európskom spolupracujúcom štáte medzi Slovenskou republikou a Európskou vesmírnou agentúrou a po b) rozhodnúť, že ide o medzinárodnú zmluvu podľa článku 7 ods. 5 Ústavy Slovenskej republiky, ktorá má prednosť pred zákonmi. Gestorský výbor ma určil za spoločnú spravodajkyňu výborov s tým, aby som informovala Národnú radu Slovenskej republiky o výsledku rokovania výborov, odôvodnila návrh a stanovisko gestorského výboru a predložila návrh na uznesenie Národnej rady Slovenskej republiky, ktorý tvorí prílohu spoločnej správy. Spoločná správa výborov Národnej rady Slovenskej republiky o prerokovaní návrhu bola schválená uznesením Výboru Národnej rady Slovenskej republiky pre vzdelávanie, vedu, mládež a šport z 23. januára 2015 č. 159. Ďakujem. Skončila som, pán podpredseda.
46. schôdza NR SR- 2.deň - B. popoludní
Dátum: 2015-01-28
Poslanec: Nachtmannová, Oľga (SMER - SD)
Druh vystúpenia: Vystúpenie s faktickou poznámkou

54. Ďakujem pekne za slovo. Chcela som sa prihlásiť do diskusie, do rozpravy k tomuto bodu programu, ale rovnako ako pán kolega Fronc, som sa zúčastňovala včera zasadnutia Parlamentného zhromaždenia Rady Európy, takže aspoň takto faktickou a v druhom čítaní sa budem snažiť viacej hovoriť. Ale, pán poslanec Petrák, vy ste mnohé, to, čo som chcela povedať, povedali. Na jesennom zasadnutí Parlamentného zhromaždenia Rady Európy táto téma rezonovala. A už to, že sa dostala do organizácie, ktorá sa zaoberá primárne ľudskými právami, je zrejmé, že to je veľmi dôležitá téma. Rozoberala sa problematika toho, že mladí ľudia v Európe sú nezamestnaní kvôli tomu, že si vybrali profesie, ktoré sú neuplatniteľné na trhu práce Európskej únie a v štátoch Rady Európy. Presne o to ide. Množstvo detí študuje obory, o ktoré nie je žiaden záujem. A naopak, nedostatkové odbory sa potom musia sanovať deťmi z iných častí sveta. A teda vzniká tu potom veľký rozpor medzi tým, čo trh práce potrebuje, a to, čo školský systém ponúka. Ja som v tejto téme vystúpila a rovnako to, čo ste tu vy povedali, som povedala ja. Mimochodom, so zmenou spoločensko-politického smerovania sme vyhodili systém, ktorý bol v podstate to, čo tu teraz chceme v Európe zaviesť. A musím povedať, že tieto moje poznámky vyvolali značný záujem a veľa kolegov z ostatných krajín Rady Európy sa informovalo. A keď sme popisovali, ako to u nás fungovalo, tak povedali, to je presne ten ideál, ku ktorému my chceme dospieť. A my sme to tu ozaj mali. Je veľmi dobré, že sa k tomu chceme vrátiť. Samozrejme, absolútny návrat neexistuje, ani by to nebolo dobré, lebo spoločnosť sa posunula niekam inam. Sme podstatne ďalej, ale už len tá myšlienka, že prepojiť trh práce so školským systémom, s praxou, je určite veľmi, veľmi dobrá.
46. schôdza NR SR - 2.deň - A. dopoludnia
Dátum: 2015-01-28
Poslanec: Nachtmannová, Oľga (SMER - SD)
Druh vystúpenia: Vystúpenie s faktickou poznámkou

76. Ďakujem za slovo. Pán podpredseda Číž, ani som netušila, ako mi pán Osuský teraz nahrá, lebo ja som chcela práve na tú otázku neoliberalizmu, ktorú ste spomenul, nadviazať. Včera som si v pléne Rady Európy vypočula veľmi podnetné vystúpenie írskeho prezidenta Higginsa, ktorý presne o tomto rozprával. Rozprával presne o tom, kam sa dostala Európa, kam sa dostal celý svet, keď sa takýmto spôsobom pristupovalo k ekonomike. V pléne bolo množstvo otázok, bolo množstvo reakcií v duchu, že v posledných desaťročiach sa tak markantne roztvorili nožnice, bohatí viacej zbohatli, chudobní viac schudobneli. A skutočne ten problém hlavy bol pomenovaný, že sa podľahlo mamonu neoliberalizmu. Ale veď toto už dávno povedal aj Klaus Schwab, ja som to tu už viackrát spomínala. Veď on bol zakladateľom davovského fóra, je prezidentom davovského fóra, a on povedal, osobne to povedal, že sa v tomto hlboko mýlil. A podčiarknem, prezident Írska apeloval na to, že všetci vysokoškoláci by mali absolvovať nielen tú etiku, ako spomenul pán kolega, ale aj dejiny ekonómie, aby sme tu potom nemohli počúvať také nezmysly o Marxovi. Pretože povedzme si, ľahko môžme niekoho, bez toho, aby sme poznali čokoľvek, čo ten človek urobil, tak ho môžme zhodiť. To, že to niekto celé spotvoril v rámci dejín, to už je iná vec. Ale choďte do Londýna, choďte do Anglicka a zistite si v kníhkupectvách, ktorá kniha je najviac predávaná, respektíve patrí medzi najpredávanejšie knihy. A je to práve Marxov Kapitál.
45. schôdza NR SR - 1.deň - A. dopoludnia
Dátum: 2014-12-12
Poslanec: Nachtmannová, Oľga (SMER - SD)
Druh vystúpenia: Vystúpenie s faktickou poznámkou

122. Ďakujem za slovo. Pán podpredseda Figeľ, keď som vás tak počúvala, tak vo mne vyvstala otázka: Prečo ste sa ako technik, absolvent technickej školy v Košiciach, nevenovali v dizertačnej práci technickým záležitostiam, možno by ste potom ako minister boli podstatne kompetentnejší. Proste mne to nedá, ono to síce už upadlo do zabudnutia, ale ako vysokoškolskému pedagógovi ozaj mi nedá, lebo študenti sa ma to aj často pýtajú: Ako je možné takým spôsobom získať titul PhD.? Vy ste často opakovali vetu: "Pravda oslobodzuje." Kedy nám poviete pravdu, ako to v skutočnosti bolo? A naviac, keď ste boli eurokomisár pre vzdelávanie, odbornú prípravu a kultúru, vy ste mali ísť vzorom. Máte aj titul doctor honoris causa. Tento čestný titul vám nestačil? Potrebovali ste aj čestný titul PhD.? Ktorý by mal byť ozaj výsledkom nielen napísania práce, hoci viem, že vy ste to mali schválené, že iba prácu napíšete, vy ste mali ale aj absolvovať určitú odbornú prípravu. A to už nehovorím o tom, že v tejto vašej dizertačke bolo 85 % textu z vašej knihy, dokonca ste boli spoluautorom, nebolo to autonómne. Myslím si, že ak chcete naplniť tú vašu tézu "pravda oslobodzuje", konečne by ste mali povedať, ako to je, a myslím si, že bolo by aj načase, aby ste tento titul vrátili, pretože podľa môjho názoru vám tento titul nepatrí. Ďakujem.
53. schôdza NR SR - 7.deň - A. dopoludnia
Dátum: 2015-06-25
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

20. Ďakujem pekne. Ja sa dotknem skôr tých, v úvodzovkách, mastičkárov. Je medicína klasická, detailná, idúca k molekulám, závislá na chémii, na liekoch a aj na biznise farmafiriem, pričom lekár ide hĺbkovo do detailu a nie celotelovo, čo je dnešná moderná aj mastičkárska, v úvodzovkách, terminológia. Viete, že na Slovensku bolo, tuším minulý rok, 220 mil. eur venovaných liekom, z toho polovicu na liekoch, ktoré nie sú voľne, teda ktoré sú voľne dostupné, čo je veľmi veľa. Sú však aj alternatívne medicíny, ktoré nemožno ako zavrhnúť, a slovo mastičkári iste poznáte aj z filmu, ktorý, kde by som tie úvodzovky nedával. A veľmi vážna vec je, že podľa ovocia poznáte každého, aj tzv. mastičkárov. No ja poznám prípad doktora Hamera, to bol Nemec, výborný lekár klasický, ktorý zistil na sebe, že náhly neočakávaný šok človeka vyvoláva okamžitý vznik lézie v mozgu, ktorý možno rozpoznať na nekontrastnom tomografe, a v zapätí ten človek získa chorobu, ktorá súvisí s tým šokom, a postup neni v chemoterapii, v rádiológii, v liekoch, ale postup je zbavenie sa toho tlaku z toho šoku. Ale nechcem o tom rozprávať, tohto človeka v Nemecku zavreli do väzenia, pretože to takto liečil, veľmi úspešne liečil, no, a teraz je, žije v Nórsku teda. Ale čiže nemôžme všetkých zahodiť a alternatívne medicíny existujú a proste podľa ovocia poznáte, že či sú dobré, alebo či sú zlé. Ďakujem.
53. schôdza NR SR - 6.deň - B. popoludní
Dátum: 2015-06-24
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

44. Ďakujem. Ja chcem konštatovať, že, na rozdiel od rečníka, problematika migrantov určite nebola nová v tomto eurovýbore, ale konštatujem, že zásadné závery tento výbor v tomto smere neurobil, a pokladám ho za vrcholový orgán, ktorý dáva inštrukcie a uznesenia mal by dávať ministrom vlády aj premiérovi. No nepamätám sa, že by sme tam nejako zásadne zignorovali niečo, čo sa týchto ústavných činiteľov naozaj by týkalo a ich zaväzovalo. Ja Ameriku nijako nedávam za svoj vzor, ani vystúpenia senátora McCaina na Globsecu, absolútne s ním nesúhlasím, ale keď som navštívil párkrát kongres v USA, tak vždy som videl, že každý výbor tam má svoje uznesenia, svoje hlasovanie. Demokrati aj republikáni spolu v podstate hlasujú. Niekto hovorí, že je to preto, že je to jedna biznisstrana s dvoma krídlami, o tom nechcem ďalej hovoriť, ale to, že kongresmani a senátori sa neostýchajú povedať svoj názor, navrhnú svoj zákon alebo aj uznesenie, ktoré potom nesie ich meno, to mi tu chýba, že nepamätám sa, že by nejaké uznesenie eurovýbor prijal, ktoré by potom neskôr zaväzoval ďalších konať v medzinárodnom kontexte. Napríklad v zmluve TTIP eurovýbor dobre diskutoval, prijal rôzne názory, ale nepamätám tiež, že by niečo také vygeneroval, že by to zaviazalo našu vládu zmeniť stanovisko k TTIP napríklad. Ďakujem.
53. schôdza NR SR - 5.deň - B. popoludní
Dátum: 2015-06-23
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

56. Ďakujem pekne. Ja som tiež milo prekvapený, že prišli sme na túto tému odpustenia dlhov tretieho sveta. Iste to neni tak jednoznačne, že všetky odpustiť. Viete, že mnohé sa používali na zbrane a na všelijaké možné posilnenie diktátorov, čiže treba to diferencovanie a jednotlivým krajinám. Ten Oscar Maradiaga, ten dneska už kardinál a blízky spolupracovník pápeža, hovoril a to chcem upresniť o Latinskej Amerike, že tá už mnohokrát preplatila svoje dlhy a stále je dlžná Medzinárodnému menovému fondu, Svetovej banke a tak ďalej. Mám taký materiál Americký dominikán, asi dvadsaťstranový, ktorý o tomto píše veľmi podrobne a veľmi zaujímavo, aj keď neni najnovší. Nesmieme sa my tu v pléne báť niekedy zahraničnopolitickú tému sem hodiť. Naozaj sa vygenerujú pekné myšlienky, ktoré môžu potom ovplyvniť vládu aj ďalších ľudí, ministerstvo zahraničia. Čiže v tomto smere sa mi zdá, že ten ostych pred plénom, máme toho dosť, napriek tomu treba sa do toho púšťať. Myšlienka V4 aj spolu je veľmi dôležitá, stále ju zdôrazňujeme, 60 mil. ľudí, to je sila, ktorej sa musia aj veľké krajiny Európy svojím spôsobom ju rešpektovať a obávať sa. Samozrejme, nie tak, že spravia múr medzi Srbskom a Maďarskom, to nevedie absolútne k ničomu, ale spolu ťahať za jeden provaz, by som povedal, a mať jednotnú politiku je veľmi, veľmi dôležité v Európskej únii. Ďakujem.
53. schôdza NR SR - 5.deň - B. popoludní
Dátum: 2015-06-23
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

42. Ďakujem pekne. Ja by som chcel oceniť pána predrečníka, teda pána Bugára, že zdôraznil v súvislosti s migráciou z Afriky, práve by som povedal to "v starej terminológii", vykorisťovanie a neokolonializmus, ktorý tam vládne najmä vinou tých nadnárodných korporácií, o ktorých on hovoril, myslím najmä na Afriku. Tam obrovské zisky z poľnohospodárstva, z dobývania surovín, rúd, nafty atď. utekajú mimo krajinu von aj do daňových rajov rôznym anonymným aj schránkovým firmám. Ak k tomu pridáme finančné špekulácie na burzách, nezdanené, nekontrolovateľné obchody s derivátmi, veď tieto bubliny, by som mohol finančne, dneska prevyšujú 1 500-krát HDP celého sveta, tak potom príčiny toho chaosu a biedy v Afrike sú hneď jasnejšie. A ďakujem pánovi poslancovi, že práve tento moment zdôraznil, a obávam sa, že z tých aj ja, ale aj tí ďalší rečníci tento moment nespomenuli a je veľmi nutné, že sme ho teraz tu spomenuli, lebo aj tam sú príčiny tejto veľkej migrácie z Afriky. Ďakujem.
52. schôdza NR SR - 1.deň - B. popoludní
Dátum: 2015-06-15
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

106. Ja chcem konštatovať, že ten príspevok bol kultúrny, čo nie vždycky Lojzovi Hlinovi, pánu poslancovi, pripomínam, ale tentokrát to bolo k veci a v podstate kultúrne. Spomenul slovo spoveď a spovedné tajomstvo. Vtedy som sa troška chytil, lebo spomenúť spovedné tajomstvo neni automat na Coca-Colu, že hodíte euro, dostanete Colu. Ale ten človek, ktorý chce ísť na spoveď, naozaj si musí porozmýšľať, spytovať svedomie ohľadom svojich myšlienok, slov, skutkov aj zanedbávania dobrého a nechápania súvislostí, vážení. To je gól. To je náročné. A pred tým musí to svoje zlo oľutovať, dať veci do poriadku a sľúbiť sa polepšiť. Keď to nespraví, tak sa mu nič neodpustí. Darmo si myslíte, že my môžeme zabiť a vzápätí ísť na spoveď a už sme zase na druhý deň čistí. Neni to tak. Čiže každý ukradnutý groš, keď sa z neho spovedáš, musíš ho vrátiť, až potom sa ti to odpustí. Čiže toto by som rád zaviedol aj do politiky, aj do ekonomiky, že dostaneš zákazku až vtedy, keď všetky tie vrchavce napríklad dáš do poriadku. A dneska troška rozprávame aj na túto tému. Ďakujem.